กรมวิชาการเกษตร วางแผนรับมือส่งออกทุเรียนใต้ไปจีน ยึด 5 มาตรการ คุมเข้มส่งออก
นายระพีภัทร์ จันทรศรีวงศ์ อธิบดีกรมวิชาการเกษตร เปิดเผยว่า ได้มีการเรียกประชุมผ่านระบบซูมนายด่านตรวจพืชและเจ้าหน้าที่ที่เกี่ยวข้องกับกระบวนการส่งออกทุเรียน เพื่อเป็นการกระชับการทำงานของนายด่านตรวจพืชและเจ้าหน้าที่ของกรมที่เกี่ยวข้องกับการส่งออกทุเรียนไปจีนและไปต่างประเทศทั้งระบบให้เข้มงวดในการตรวจสอบคุณภาพตามแนวปฏิบัติที่กรมกำหนดและให้เป็นไปตามพิธีสารไทย-จีน อย่างเคร่งครัด และกรณีที่พบว่าโรงคัดบรรจุใดดำเนินการส่งออกทุเรียนผิดเงื่อนไข ข้อกำหนด และไม่โปร่งใส กรมวิชาการเกษตรจะยกเลิกการรับรองแปลงการผลิตที่ดีหรือแปลง(GAP)และยกเลิกการรับรองโรงคัดบรรจุหรือล้ง(GMP) ซึ่งจะมีผลทำให้ไม่สามารถส่งออกไปต่างประเทศได้และจะดำเนินคดีการตามกฎหมาย เพื่อรักษาชื่อเสียงและตลาดของทุเรียนไทยโดยส่งออกทุเรียนของภาคใต้ไปต่างประเทศ โดยมีจีนเป็นคู่ค้าหลัก ฉะนั้นการรักษาตลาดเป็นสิ่งสำคัญ จึงต้องย้ำให้ทุกฝ่ายดำเนินการเด็ดขาด ดังนั้นกรณีพบว่าล้งใดตุกติกไม่ปฏิบัติตามที่กำหนด ทางกรมวิชาการเกษตรจะดำเนินการตามกฎหมายทันที เพื่อรักษาประโยชน์ของชาติ รวมถึงเกษตรกรและล้งที่ปฏิบัติดี ซึ่งขณะนี้มีล้งในภาคใต้ที่ผ่านการรับรองของจีนเปิดรับซื้อและบรรจุสินค้าอยู่ประมาณ 40 ล้ง สำหรับ 5 แนวปฏิบัติสำหรับการส่งออกทุเรียนกำหนดกำหนดไว้คือ สวนทุเรียนและ/หรือสวนผลไม้ต้องได้รับขึ้นทะเบียน (GAP) และโรงคัดบรรจุหรือล้ง (GMP) จากทั้งฝ่ายไทยและศุลกากรจีน และศุลกากรจีนได้ประกาศรับรองเลขทะเบียนพร้อมแล้ว สำหรับการตรวจสอบทุเรียนส่งออกในโรงคัดบรรจุ เพื่อรับรองสุขอนามัยพืช เจ้าหน้าที่ต้องดำเนินการตามคู่มือปฏิบัติการตรวจสอบศัตรูพืชในการส่งออกทุเรียนไปจีนอย่างเคร่งครัด หากตรวจพบหรือต้องสงสัยว่า ผู้ประกอบการส่งเอกสารแนบหรือหลักฐานอันเป็นเท็จ ให้ดำเนินการกล่าวโทษร้องทุกข์ต่อผู้ประกอบการ และทุกล้งที่ส่งออกไปยังจีนต้องมีมาตรการ COVID PLUS ตามมาตรการ ZERO COVID ที่ประเทศจีนกำหนด พร้อมกับการปฏิบัติตามระเบียบ หรือประกาศที่จังหวัดในพื้นที่นั้นๆ กำหนดเป็นมาตรการเฉพาะ เพื่อไม่ให้จีนตรวจพบโควิดและมีการปิดด่านนำเข้า ทำให้กระทบต่อการส่งออกทุเรียนของไทยทั้งระบบ